Në Ministrinë e Kulturës, u krye inspektim financiar publik në **zbatim të V**endimit të Nëpunësit të Parë Autorizues nr.26, datë 11.05.2023 “Për fillimin e inspektimit financiar publik”, i ndryshuar. Nga inspektimi i kryer, u konstatua sa vijon:

Referuar të dhënave të Sistemit SIFQ, rezulton që gjatë periudhës 13.01.2023-26.01.2023, të jenë regjistruar në sistem 281 Urdhër shpenzime të Ministrisë së Kulturës, nën përgjegjësitë e Nëpunësit regjistrues, Nëpunësit Zbatues, Nëpunësit Autorizues dhe Nëpunësit të Thesarit, në vlerën totale prej 236 951 830 lekë, respektivisht: Programi 01110/Aparati në vlerën prej 3 661 812 lekë; Programi 08220/Trashëgimia, në vlerën prej 43 621 381 lekë dhe Programi 08230/Arti , në vlerën prej 189 668 637 lekë.

* Ministria e Kulturës/strukturat përgjegjëse respektive:
* Përbërja e kolegjiumeve të ngritura referuar Urdhrave respektiv të Ministrit të Kulturës nr.887, datë 12.12.2022 dhe nr.863, datë 05.12.2022, nuk rezulton të ketë reflektuar kërkesat e Ligjit nr.10352, datë 18.11.2010 “Për Artin dhe Kulturën”, i ndryshuar, neni 27, si dhe përcaktimet e Rregullores së Organizimit dhe Funksionimit të Brendshëm të Ministrisë së Kulturës, neni 48, pika 2.
* Në disa raste, Kryetari i Kolegjiumit, gjatë realizimit të procedurës së vlerësimit dhe të përzgjedhjes së projekteve fituese, ka ushtruar funksionin e Tij, në kushtet e konfliktit të interesit (Kryetari i Kolegjiumit rezulton të ketë mbajtur dhe atributet ligjore të Autoritetit kontraktor, si dhe të atij monitorues).
* Kontrata/ Kontratat e lidhura ndërmjet palëve, nuk dokumentohet të mbajnë nënshkrimin/ siglimin e palëve respektive kontraktore në Anekset pjesë integrale të këtyre kontratave, konkretisht: Aneksi 1 “Të dhënat e subjektit përfitues” dhe Aneksi 2 “Preventivi”.
* Nga ana e Ministrisë së Kulturës, rezulton të jenë lidhur kontrata me “individë”/Përfitues të projketeve artistike, në kundërshtim me kërkesat e: i) Ligjit nr.10352, datë 18.11.2010 “Për Artin dhe Kulturën”, i ndryshuar, neni 26; ii) Udhëzimit të Ministrisë së Kulturës, për vitin 2022, “Seksioni se cilët mund të aplikojnë”; iii) Ligjit Nr.9920, datë 19.05.2008 “Për Procedurat Tatimore në RSH”, i ndryshuar, neni 40 “Regjistrimi i personave, që ushtrojnë veprimtari tregtare dhe jotregtare”, si dhe; iv) Ligjit Nr.9723, datë 3.5.2007, i ndryshuar “Për Regjistrimin e Biznesit”, neni 22 “Detyrimi për regjistrim”.
* Nga ana e Ministrisë së Kulturës/strukturave përgjegjëse respektive, nuk janë përmbushur kërkesat e: i) Ligjit Nr.44/2015 “Kodi i Procedurave Administrative në Republikën e Shqipërisë”, Kreu IV “Njesimi i Dokumenteve dhe vërtetimi i nënshkrimit”, neni 49 “Njehsimi i akteve të veta”; ii) Ligjit nr.9154, datë 06.11.2003 “Për arkivat në RSH”, i ndryshuar/ “Normat teknike, profesionale dhe metodologjike të shërbimit arkivor në RSH”; iii) Vendimit nr.4, datë 19.06.2017 “Për miratimin e Rregullores së njehsuar të punës me dokumentet në autoritetet publike të RSH”; si dhe; iv) Rregullores së Brendshme të Institucionit, neni 44, pika 5, të miratuar me Urdhër 348, datë 18.09.2015, lidhur me qarkullimin e akteve administrative/dokumentave si: Vendime të Kolegjiumit, Urdhër Ministri, Kontrata dhe pjesët integrale të tyre.
* Kontratat respektive të lidhura ndërmjet Ministrisë së Kulturës, në cilësinë e Autoritetit Kontraktor dhe Përfituesve të Projekteve Artistike kanë vijuar të implementohen në mungesë të një Amendimi Kontrate, nënshkruar nga palët respektive.
* Nga ana e Përfituesve të Projekteve Artistike e Kulturore (në disa raste) rezulton se: Kërkesat e bëra “Për shtyrje afati”, në funksion të realizimit të projektit, të mos jenë kryer në rrugë zyrtare dhe protokollare, në mungesë të specimenteve protokollare të palëve kontraktore, në kundërshtim me kuadrin ligjor në fuqi, si dhe në mospërmbushje të detyrimeve kontraktuale respektive; Këto kërkesa nuk përmbushin përcaktimet e Udhëzimit të Thirrjes për projekt propozimet, viti 2022, ku përcaktohet se, aktivitetet duhet të zhvillohen brenda afatit respektiv, sikurse përcaktuar në këtë Udhëzim.
* Nga ana e Ministrisë së Kulturës, struktura përgjegjëse për financën, rezulton të mos jenë mbajtur evidencat kontabël për Projektet Artistike, lidhur me rregjistrimin dhe kontabilizimin e detyrimeve financiare të krijuara gjatë vitit 2022, në kundërshtim me kërkesat e: Ligjit nr.25/2018 “Për kontabilitetin dhe pasqyrat financiare”, i ndryshuar; ii) Ligjit nr.10296, datë 08.07.2010 “Për menaxhimin Financiar dhe Kontrollin”, i ndryshuar, neni 9 “Përgjegjshmëria menaxheriale e nënpunësit autorizues dhe neni 12 “Përgjegjshmëria menaxheriale e nëpunësve zbatues”; iii) Udhëzimit nr.34, datë 14.12.2022 “Për procedurat e mbylljes së llogarisë vjetore të buxhetit për vitin 2022”; si dhe iv) Rregullores së Organizimit dhe Funksionimit të Brendshëm të Ministrisë së Kulturës.

\*\*\*

* Lidhur me monitorimin/strukturat përgjegjëse për monitorimin dhe kontrollin e dokumentacionit ligjor justifikues pas faktit/struktura përgjegjëse për financën (Programi 01110/Aparati; Programi 08220/Trashëgimia, dhe Programi 08230/Arti):
* Nga ana e Ministrisë së Kulturës, strukturat përgjegjëse monitoruese, referuar Raporteve finale të hartuara, rezulton se, në përmbajtje të tyre të mos kenë pasqyruar/reflektuar treguesit respektiv financiar, gjatë realizimit të Projekteve Artistike (referuar zërave apo veprimtarive që financohen, bazuar në Aneksin 2 Preventivi i Kontratës/Kontratave); Raportet finale nuk dokumentojnë hallkat miratuese apo adresim institucional.
* Nga ana e Grupeve të monitorimit rezulton të mos jenë përmbushur detyrat funksionale të caktuara referuar urdhrave respektiv të Ministrit të Kulturës, lidhur me konfirmimin/nënshkrimin e situacionit/eve të projektit/Projekteve Artistike, dokument i cili, rezulton të jetë përcjellë pranë strukturës përgjegjëse për financën/Drejtoria e Financës.
* Nga ana e Ministrisë së Kulturës, struktura përgjegjëse për financën, rezulton të jetë vijuar me likujdimet respektive ndaj subjekteve kontraktore, në cilësinë e Përfituesit/Përfituesve, në mungesë të dokumentacionit justifikues ligjor si: i) listës emërore të palëve të treta përfituese (referuar Aktiviteteve/shërbimeve/koncerteve të realizuara) ii) pagesave të kryera nga ana e Përfituesit/ Përfituesve për llogari të palëve të treta, si dhe; iii) mos mbajtjes dhe derdhjes të tatimit në burim në masën 15%, pranë organeve tatimore, në kundërshtim me kërkesat e Ligjit Nr. 8438, datë 28.12.1998 “Për tatimin mbi të ardhurat” i ndryshuar, neni 8 “Të ardhura të tatueshme”, gërma “e” si dhe të Kontratës/Kontratave respective neni 6, pika 2.
* Nga ana e Ministrisë së Kulturës, struktura përgjegjëse për financën, është vepruar në kundërshtim me kërkesat e kuadrit ligjor për kontabilitetin dhe pasqyrat financiare, të ndryshuar; të kuadrit ligjor për menaxhimin financiar dhe kontrollin, të ndryshuar, si dhe atij nënligjor për menaxhimin e aktiveve në njësitë e sektorit publik, lidhur me regjistrimin dhe kontabilizimin e detyrimeve debitore të krijuara pranë Ministrisë së Kulturës për llogari të palëve paditëse, të detajuara sipas natyrës së shpenzimit/Objektit të Vendimit/ Shpenzimeve gjyqësore/Taksë/Tarifë përmbarimore etj (referuar Vendimeve të organeve gjyqësore për kreditorët respektiv).
* Nga ana e Ministrisë së Kulturës, struktura përgjegjëse për financën, rezulton që për vitin 2022, të mos jenë evidentuar, dokumentuar dhe ngarkuar në sistem, vendimet gjyqësore respektive për vlerën totale të tyre, në kundërshtim me kërkesat e Udhëzimit nr.37, datë 06.10.2020 “Monitorimi dhe publikimi periodik i stokut të detyrimeve të prapambetura të qeverisjes së përgjithshme” .
* Për më tej, nga ana e Ministrisë së Kulturës/strukturat përgjegjëse, lidhur me ekzekutimin e vendimeve gjyqësore, nuk administrohet fatura tatimore, lëshuar nga Zyra Përmbarimore (e cila në përmbajtje të saj të përmbajë tarifën përmbarimore përkatëse për shërbimin e ofruar për vitin buxhetor).
* Lidhur me Përfituesit: Programi 01110/Aparati; Programi 08220/Trashëgimia, dhe Programi 08230/Arti, konstatohet sa vijon:
* Nga ana e Përfituesve të Projekteve Artistike, nuk janë zbatuar kërkesat e Ligjit “Për arkivat në Republikën e Shqipërisë”, si dhe nuk janë përmbushur detyrimet kontraktuale respektive, lidhur me dokumentacionin e paraqitur pranë Ministrisë së Kulturës, në cilësinë e Autoriteti Kontraktor si: Raport Financiar, Situacion, Raport Narrativ, i cili/të cilët rezulton/jnë të mos jetë/në përcjellë nëpërmjet Zyrës së Protokollit në Ministrinë e Kulturës; Ky dokumentacion rezulton të mos ketë marrë miratimin dhe konfirmimin nga Autoriteti Kontraktor, si dhe nga Sekretariati Teknik, në cilësinë e monitoruesit, referuar Urdhrave respektiv të Ministrit të Kulturës.
* Nga ana e Përfituesve të Projekteve Artistike dhe Kulturore, nuk janë zbatuar kërkesat e: Ligjit Nr.92/2014, datë 24.07.2014 “Për tatimin mbi vlerën e shtuar në Republikën e Shqipërisë”, i ndryshuar, Kreu IV/Seksioni 1, neni 86 dhe neni 99 “Momenti i lëshimit të faturës”, pika 2, lidhur me lëshimin e faturës/faturave tatimore të shitjes, ekstremitet e të cilës/cilave, nuk përputhen me datën e zhvillimit të aktivitetit.
* Nga ana e Përfituesve të Projekteve Artistike dhe Kulturore, rezulton që, dokumentacioni financiar i paraqitur nga ana e tyre në funksion të justifikimit të shpenzimeve të kryera, për zërat e financuara nga Ministria e Kulturës, në cilësinë e Financuesit, të mos jenë në versionin origjinal apo kopjo e noterizuar si dhe në disa raste në mungesë të kuponit tatimor (kasë fiskale) për blerjet me lekë në dorë/Cash.

Për sa më lart:

* Nga ana e Ministrisë së Kulturës, struktura përgjegjëse për financën, rezulton që, për Kontratën e shërbimit nr.1137/8 Prot, datë 17.03.2022 me objekt “Mirëmbajtje e kamerave të vëzhgimit të Ministrisë dhe Institucioneve të varësisë”, të jetë likujduar për më tepër subjekti kontraktor/OE “PC Store”, në vlerën 147 895 lekë (përfitim i padrejtë)**,** vlerësuar dëm ekonomik në buxhetin e shtetit, në kundërshtim me përcaktimet e: i) Ligjit nr.10296, datë 08.07.2010 “Për menaxhimin Financiar dhe Kontrollin”, neni 9 “ Përgjegjshmëria menaxheriale e Nëpunësit Autorizues” dhe neni 12, dhe “Përgjegjshmëria menaxheriale e Nëpunësit Zbatues; ii) Udhëzimit nr.30 “Për menaxhimin e aktiveve në njësitë e sektorit publik”, i ndryshuar, pika 35, 36, 44 e 45, si dhe; iii) Udhëzimit nr.2, datë 19.01.2022 “Për përdorimin e arkivës elektronike në procesin e ekzekutimit të buxhetit të shtetit nga njësitë e qeverisjes së përgjithshme”, i ndryshuar.
* Ministria e Kulturës/struktuart përgjegjëse të saj për: Programin 01110/Aparati, Programin 08220/Trashëgimia, dhe Programin 08230/Arti, ka kryer likujdime për llogari të Përfituesve respektiv, në mungesë të dokumentacionit justifikues ligjor (dokumentimit të transfertës bankare, të kryer nga këta të fundit për llogari të palëve të treta për çdo shërbim të kontraktuar), në kundërshtim me kërkesat e: i) Ligjit nr.10296, datë 08.07.2010 “Për menaxhimin Financiar dhe Kontrollin”, i ndryshuar, neni 4, pika 19; ii) Ligjit nr.25, datë 10.05.2018 “Për kontabilitetin dhe pasqyrat financiare”, i ndryshuar; iii) Udhëzimit nr.34, datë 14.12.2022 “Për procedurat e mbylljes së llogarisë vjetore të buxhetit për vitin 2022”, Kreu IV, pika 23, Kreu V, pika 33 dhe pika 34; iv) Udhëzimit nr.9, datë 20.03.2018 “Për procedurat standarte të zbatimit të buxhetit“, pika 79 “E drejta për të kryer shpenzime ; si dhe v) Kontratat e lidhura ndërmjet Ministrisë së Kulturës dhe subjekteve kontraktor, në cilësinë e Përfituesit/Përfituesve.
* Veprimet dhe mosverprimet e strukturave respektive përgjegjëse në Ministrinë e Kulturës, në kundërshtim me aktet ligjore dhe nënligjore në fuqi, sa më lart përmëndur, kanë ekspozuar buxhetin e shtetit ndaj një efekti financiar negativ, në vlerën prej 30 563 433 lekë.

Në përfundim të inspektimit, grupi i inspektimit ka propozuar:

Masë shpërblim dëmi, 1 (një)

Masa administrative 2 (dy)

Masa disiplinore, 12 (dymbëdhjetë)

Masa rregullative, 13 (trembëdhjetë)